Ρόδος, 26 Οκτωβρίου 2017
Γ.Α.Κ. Αρχεία Ν. Δωδεκανήσου
Αγαπητοί Φίλοι και Φίλες,
Αγαπητοί Συνάδελφοι,

«Η μακρά πορεία της Δωδεκανήσου προς την Ενσωμάτωση»
Το Ίδρυμα της Βουλής των Ελλήνων για τον Κοινοβουλευτισμό και την Δημοκρατία, η Περιφέρεια Νοτίου Αιγαίου και τα ΓΑΚ - Αρχεία Νομού Δωδεκανήσου, στο πλαίσιο του εορτασμού των 70 ετών από την Ενσωμάτωση της Δωδεκανήσου στην Ελλάδα, εγκαινιάζουν την έκθεση «Η μακρά πορεία της Δωδεκανήσου προς την Ενσωμάτωση» στο ανακαινισμένο κτίριο του Παλαιού Ελληνικού Προξενείου στη Ρόδο, στις 28 Οκτωβρίου 2017 και ώρα 13.45.
[bookmark: _GoBack]Την έκθεση θα εγκαινιάσουν ο πρόεδρος της Βουλής των Ελλήνων, κύριος Νικόλαος Βούτσης, και ο περιφερειάρχης Νοτίου Αιγαίου, κύριος Γιώργος Χατζημάρκος.
Η έκθεση καλύπτει την περίοδο από την έναρξη της ιταλικής κατοχής των νησιών έως και λίγο μετά την επίσημη ενσωμάτωσή τους στο ελληνικό κράτος (π. 1912-1955) και διαρθρώνεται σε έξι ενότητες: η ιταλική κατοχή, η δίνη του πολέμου, η βρετανική διοίκηση, το μέτωπο της διπλωματίας, η ελληνική στρατιωτική διοίκηση 1947-1948, η Γενική Διοίκηση Δωδεκανήσου 1948-1955. Το υλικό αποτελείται από αναπαραγωγές φωτογραφιών, εγγράφων, εφημερίδων και εντύπων, ενώ τα ενημερωτικά κείμενα είναι στα ελληνικά και τα αγγλικά.
Τα τεκμήρια της έκθεσης προέρχονται από τη Βιβλιοθήκη της Βουλής, τα Γενικά Αρχεία του Κράτους - Αρχεία Νομού Δωδεκανήσου, το Μουσείο Μπενάκη, το Εβραϊκό Μουσείο Ρόδου, τη Γεννάδειο Βιβλιοθήκη, το Πολεμικό Μουσείο, το Ίδρυμα Κωνσταντίνου Γ. Καραμανλή, το Αρχείο Ηνωμένων Φωτορεπόρτερ, το Imperial War Museum, καθώς και από ιδιωτικές συλλογές και εκδόσεις.
Τα Γ.Α.Κ. Ν. Δωδεκανήσου ευχαριστούν ιδιαιτέρως την ιστορικό Μαρία Παπανικολάου και την αρχιτέκτονα Φωτεινή Χαλβατζή για την πολύτιμη συνεργασία τους.

Θα είναι μεγάλη μας χαρά και τιμή να παρευρεθείτε στην εκδήλωση.
Ειρήνη Ε. Τόλιου
Προϊσταμένη των Γ.Α.Κ. Αρχείων Ν. Δωδεκανήσου

